РЕШЕНИЕ ЗА ИЗПЪЛНЕНИЕ НА КОМИСИЯТА
от 4 декември 2012 година
за разрешаване на лаборатория в бивша югославска република Македония да извършва серологични тестове за мониторинг на ефикасността на ваксините против бяс
(нотифицирано под номер C(2012) 8757)
(текст от значение за ЕИП)
(2012/752/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение 2000/258/ЕО на Съвета от 20 март 2000 г. за определяне на специален институт, който отговаря за определяне на критериите, необходими за стандартизиране на серологичните тестове за мониторинг на ефикасността на ваксините против бяс (1), и по-специално член 3, параграф 2 от него,
като има предвид, че:
(1)
С Решение 2000/258/ЕО Agence française de sécurité sanitaire des aliments (AFSSA), Нанси, Франция (обединена от 1 юли 2010 г. като Agence nationale de sécurité sanitaire de l’alimentation, de l’environnement et du travail, ANSES), се посочва като специален институт, отговарящ за определяне на критериите, необходими за стандартизиране на серологичните тестове за мониторинг на ефикасността на ваксините против бяс.
(2)
В посоченото решение също така се предвижда, че ANSES документира оценката на лаборатории в трети държави, които са подали заявление за извършване на серологични тестове за мониторинг на ефикасността на ваксините против бяс.
(3)
Компетентният орган на бивша югославска република Македония е представил заявление за одобрение на лабораторията за диагностика на бяс към ветеринарния институт в тази трета държава, която да извършва съответните серологични тестове. Заявлението е подкрепено от доклад на ANSES от 3 септември 2012 г. с положително становище за оценката на тази лаборатория.
(4)
По тази причина на посочената лаборатория следва да се разреши да извършва серологични тестове за мониторинг на ефикасността на ваксините против бяс при кучета, котки и порове.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В съответствие с член 3, параграф 2 от Решение 2000/258/ЕО на посочената по-долу лаборатория се разрешава да извършва серологични тестове за мониторинг на ефикасността на ваксините против бяс при кучета, котки и порове:
Лаборатория за диагностика на бяс към ветеринарния институт
Факултет по ветеринарна медицина
Lazar Pop-Trajkov 5-7
1000 Skopje
Бивша югославска република Македония
Член 2
Настоящото решение се прилага от 1 януари 2013 г.
Член 3
Адресати на настоящото решение са държавите членки.
Съставено в Брюксел на 4 декември 2012 година.